

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, БањаЛука, тел: 051/360-221, факс: 051/360-224**

**www.sukobinteresa-rs.org, E-mail: kontakt@sukobinteresa-rs.org**

Број: 02-302-С/21-1, О.С.

Датум: 26.04.2021. године

**ЗОРАНА МИЛИШИЋ**

**ПРЕДМЕТ: Мишљење, доставља се.-**

Зорана Милишић, обратила се Републичкој комисији за утврђивање сукоба интереса у органима власти Републике Српске (у даљем тексту: Комисија) ради добијања мишљења да ли постоји сукоб интереса.

Именована наводи да је запослена у Поштама Српске на неодређено вријеме са непуним радним временом на 25. часова седмично, те пошто нема пуно радно вријеме има и уговор о раду са Општином Купрес на одређено вријеме са непуним радним временом на 15. часова седмично. Такође, наводи да је на прошлим локалним изборима 2020. године освојила мандат одборника у Скупштини општине Купрес.

Републичка комисија за утврђивање сукоба интереса у органима власти Републике Српске, у складу са чланом 16. Закона о спречавању сукоба интереса у органима власти Републике Српске („Службени гласник Републике Српске“, број: 73/08 и 52/14) на сједници одржаној 26.04.2021. године дала је сљедеће:

**М И Ш Љ Е Њ Е**

Сходно члану 4. тачка а) алинеја трећа Закона о спречавању сукоба интереса у органима власти Републике Српске („Службени гласник Републике Српске“, број: 73/08, 52/14), одборник у јединици локалне самоуправе је функционер на којег се односе одредбе Закона о спречавању сукоба интереса у органима власти Републике Српске.

Поред обављања функције одборника, Зорана Милишић може бити запослена у Поштама Српске, без да се доведе у сукоб интереса.

Међутим, именована је навела и у прилогу доставила Уговор о раду на одређено вријеме са непуним радним временом, број: 01/1-114-1/21 од 28.02.2021. године који је закључила са Општином Купрес.

Законом о службеницима и намјештеницима у органима јединице локалне самоуправе („Службени гласник Републике Српске“, број: 97/16) у члану 45. став 2. тачка 3. је прописано да службеник не може обављати функцију одборника у скупштини јединице локалне самоуправе, нити извршну функцију у органима власти Републике.

У ставу 4. истог члана је прописано уколико се утврди неспојивост начелник општине након спроведеног поступка за утврђивање неспојивости доноси рјешење о престанку радног односа службеника.

Комисија ће пратити и сходно Закону о спречавању сукоба интереса у органима власти Републике Српске у року од 30 дана од дана достављања овог мишљења, доставити упит именованој и начелнику општине да ли су поступили по упутама из овог мишљења.

У пракси Комисије постојала је ситуација да и након што Комисија утврди сукоб интереса лицу, начелник општине не раскине Уговор о раду са тим лицем (предмет број: 02-438-С/18-5, Г.Ј. од 28.09.2018. године), али и ситуацију у којој су начелници сходно горе наведеном члану 45. Закона о службеницима и намјештеницима у органима јединице локалне самоуправе раскидали радни однос (нпр. предмет против С.Р. - Општина Билећа од 07.04.2017. године).

ПРЕДСЈЕДНИЦА КОМИСИЈЕ

Oбренка Слијепчевић

Доставити:

1.Зорана Милишић

2.Општина Купрес, н/р начелника, 70 274 Купрес

3.У спис предмета

4.а/а