

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail:** [**kontakt@sukobinteresa-rs.org**](mailto:kontakt@sukobinteresa-rs.org)

Број: 02-75-С/21-4, О.С.

Датум: 26.04.2021. године

**Предмет:** Мишљење, доставља се

Републичка комисија за утврђивање сукоба интереса у органима власти Републике Српске (у даљем тексту: Комисија) је 27.01.2021. године запримила захтјев за постојања сукоба интереса за Славена Дубовину, одборника у Скупштини општине Источна Илиџа. Наводи се да је на конститутивној сједници Скупштине општине Источна Илиџа, која је одржана дана 25.12.2020. године, присуствовао и Славен Дубовина, за којег постоји основана сумња да је у вријеме сједнице био у сукобу интереса, јер је запослен у Граду Источно Сарајево, на руководећој позицији. Наводи су послије допуњени, те се наводи да Славен Дубовина обавља функцију начелника Одјељења за финансије у Граду Источно Сарајево.

Сходно наведеном, Kомисија, на основу члана 16. став 4. Закона о спречавању сукоба интереса у органима власти Републике Српске („Службени гласник Републике Српске“, бр. 73/08 и 52/14) даје следеће мишљење:

Према члану 45. Закона о службеницима и намјештеницима у органима јединице локалне самоуправе („Службени гласник Републике Српске“, бр. 97/16), предвиђено је да службеник не може обављати дужности, активности или бити на положају који су неспојиви са његовим службеним дужностима. Службеник не може: …3) **обављати функцију одборника у скупштини јединице локалне самоуправе**, **нити извршну функцију у органима власти Републике** (сам термин у јединици локалне самоуправе, не говори о истој јединици локалне самоуправе*).*

Комисија овом приликом скреће пажњу и на чињеницу да када је лице одборник у скупштини и начелник одјељења у локалној самоуправи, Централна изборна комисија БиХ (у даљем тексту: ЦИК БиХ) одлуком одузима мандат сходно члану 1.8. ставови 2. и 4. Изборног закона БиХ („Службени гласник БиХ“, бр. 23/01, 7/02, 9/02, 20/02, 25/02, 4/04, 20/04, 25/05, 77/05, 11/06, 24/06, 33/08, 37/08, 32/10, 48/11, 63/11, 18/13, 7/14, 31/16, 54/17 и 41/20). Ради се о уставном принципу који прописује неспојивост законодавне и извршне власти, те је надлежност за одузимања мандата у овим случајевима на ЦИК-у БиХ, а не Комисији, а давање отказа за вршење извршне власти је на начелнику/градоначелнику дате локалне самоуправе, који непоступањем себе може довести у неповољан положај према закону*.* Сходно томе, Комисија ће поднијети предмет на надлежно поступање ЦИК-у БиХ у року од 30 дана, ако у међувремену не добије доказ да је неспојивост функција раније разријешена.

Према томе, Комисија је дужна упозорити на све одредбе које указују на положај лица из члана 4. Закона о спречавању сукоба интереса у органима власти Републике Српске (а што одборник у локалној скупштини свакако јесте) и на неспојивост која је у овом случају очита према уставу и законима, те да даје мишљења и остале акте везане за ова лица.

Због свега наведеног, Комисија сматра да има основа да се ради о неспојивости функција, што је према члану 45. Закона о службеницима и намјештеницима у органима јединице локалне самоуправе изричито прописано, као и према члану 1.8. Изборног закона БиХ, те да те поступке могу рјешавати начелници и остални надлежни органи у јединицама локалне самоуправе, као и ЦИК БиХ. ЦИК БиХ је једина надлежна за одузимање одборничког мандата, а питање извршне функције, тј. престанка рада на извршној функцији рјешава начелник.

Према општем принципу који произилази кроз све законе које смо до сада навели, ово јесте класична неспојивост функција и лице не може обављати обе функције истовремено, те у року од 30 дана мора поднијети оставку на једну. Комисија ће о свему томе водити рачуна по службеној дужности и тражити поступање ЦИК БиХ. Овај предмет ће остати у евиденцији тј. у року од 30 дана од дана наложеног лицима за рјешавање неспојивости у овом мишљењу, ради поступања Комисије по службеној дужности за случај да неспојивост не буде ријешена. Након протека рока од 30 дана, Комисија ће по службеној дужности затражити изјашњења од лица који врши одборничку и извршну функцију, од начелника локалне самоуправе у којој се налази одборник и од начелника гдје лице врши извршну власт, да ли су спроведене дате упуте како смо навели. За случај да лица не поступе по датом, те сходно поступљеном од стране наведених лица, Комисија ће одлучити о даљим радњама по службеној дужности.

ПРЕДСЈЕДНИЦА КОМИСИЈЕ

Обренка Слијепчевић

Доставити:

1. Град Источно Сарајево, н/р начелнику Одјељења за финансије у граду Источно Сарајево- Славену Дубовини, Улица Стефана Немање бр. 14, Источно Ново Сарајево
2. Скупштина општине Источна Илиџа, клуб одборника СНСД-а, н/р шефа клуба Владимира Ћосовића, Улица војводе Радомира Путника бр. 2, Источна Илиџа
3. Скупштина општине Источна Илиџа, н/р одборнику Зорану Трапари, Улица војводе Радомира Путника бр. 2, Источна Илиџа
4. Маринко Божовић, начелник општине Источна Илиџа, Ул. Војводе Радомира Путника бр. 2, 71 123 Источна Илиџа
5. Љубиша Ћосић, градоначелник Града Источно Сарајево, Ул. Стефана Немање бр. 14, 71 123 Источно Ново Сарајево
6. У спис предмета